Öryggissveitir herforingjastjórnarinnar í Mjanmar gengu harðar fram gegn mótmælendum í morgun en nokkru sinni frá því hún rændi völdum fyrir mánuði. Að minnsta kosti sex mótmælendur voru skotnir til bana. Sendiherra landsins gagnvart Sameinuðu þjóðunum hefur verið rekinn.
Eftir því sem mótmælin gegn valdaráni herforingjastjórnarinnar hafa færst í aukana hefur lögregla gengið lengra í að kæfa þessi mótmæli. En þau hafa ekki áður verið eins blóðug og í morgun.
Lögreglan notaði ekki aðeins táragas, gúmmíkúlur og vatnssprautur til að dreifa mótmælendum - skotvopnum var líka óspart beitt. Þrír voru skotnir til bana í borginni Dawei í suðausturhluta landsins og hefur AFP-fréttastofan eftir björgunarfólki að minnst tuttugu hafi særst þar. Þá voru tveir unglingar skotnir til bana í borginni Bago og einn rúmlegra tvítugur mótmælandi í höfuðborginni Yangon. Þetta eru þau dauðsföll sem fjölmiðlar í landinu hafa staðfest. Að minnsta kostu fjögur hundruð sjötíu og níu manns voru handteknir í mótmælum í gær, en ekki hafi komið fram tölur um hversu margir þeir voru í morgun.
Sendiherra Mjanmar á vegum Sameinuðu þjóðanna, Kyaw Moe Tun, var rekinn í gær vegna ræðu þar sem hann kallaði eftir hjálp við að koma hernum frá völdum. Herforingjastjórnin sagði í tilkynningu sem var lesin upp í ríkissjónvarpi landsins að hann hefði svikið þjóðina og misnotað vald og ábyrgð sendiherra. Þetta varð ekki til að róa mótmælendur. Sameinuðu þjóðirnar líta hins vegar svo á að hann sé enn í embætti, þar sem þær viðurkenna ekki herforingjastjórnina sem réttmæta valdhafa.
Til stendur að halda réttarhöldum yfir Aung Sang Suu Syi, sem var leiðtogi Mjanmar fram að valdaráninu, áfram á morgun en hún er ákærð fyrir ólöglegan innflutning á talstöðvum og brot á sóttvarnarreglum með því að hvetja til hópamyndunar. Lögmaður hennar hefur aðeins fengið að tala við hana í gegnum fjarfundarbúnað. Hann sagði við AFP-fréttastofuna að í réttarhöldunum gæti allt gerst.
Að minnsta kosti sex voru skotnir til bana í mótmælum í Mjanmar í morgun. Þetta eru mannskæðustu mótmælin í landinu frá því herforingjastjórnin rændi þar völdum. 